b'\n_START_ARTICLE_\nIisak Kuusisto\n_START_SECTION_\nOpinnot\n_START_PARAGRAPH_\nH\xc3\xa4n k\xc3\xa4vi kansakoulun ja Rauman kauppakoulun iltalinjan vuonna 1912. H\xc3\xa4n suoritti viidennen luokan Helsingin suomalaisessa lyseossa vuonna 1922.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nT\xc3\xa4m\xc3\xa4 Tyrv\xc3\xa4\xc3\xa4l\xc3\xa4inen liikemies liittyi Saksassa sotilaskoulutusta antavaan J\xc3\xa4\xc3\xa4k\xc3\xa4ripataljoona 27:\xc3\xa4\xc3\xa4n 7. huhtikuuta 1916 ja sijoitettiin pataljoonan 3. komppaniaan, josta h\xc3\xa4net komennettiin etappi- ja v\xc3\xa4rv\xc3\xa4ysteht\xc3\xa4viin Suomeen 4. toukokuuta 1916. H\xc3\xa4n toimi aluksi v\xc3\xa4rv\xc3\xa4ysteht\xc3\xa4viss\xc3\xa4 Ikaalisten seudulla ja my\xc3\xb6hemmin h\xc3\xa4n siirtyi it\xc3\xa4iselle etapille ja sijoitettiin Rannan etappiaseman hoitajaksi. Takaisin Saksaan komppaniaansa h\xc3\xa4n palasi 10. huhtikuuta 1917.\n_START_SECTION_\nSuomen sis\xc3\xa4llissota\n_START_PARAGRAPH_\nH\xc3\xa4n astui Suomen armeijan palvelukseen 11. helmikuuta 1918 varav\xc3\xa4\xc3\xa4peliksi ylennettyn\xc3\xa4 ja saapui Suomeen (Vaasaan) 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin Suomen valkoiseen armeijaan joukkueenjohtajaksi 1. J\xc3\xa4\xc3\xa4k\xc3\xa4rirykmentin 2. J\xc3\xa4\xc3\xa4k\xc3\xa4ripataljoonan esikuntaan aseupseeriksi. H\xc3\xa4net siirrettiin 8. huhtikuuta v\xc3\xa4\xc3\xa4peliksi pataljoonan 2. komppaniaan. H\xc3\xa4n otti osaa sis\xc3\xa4llissodan taisteluihin Lemp\xc3\xa4\xc3\xa4l\xc3\xa4ss\xc3\xa4 ja K\xc3\xa4m\xc3\xa4r\xc3\xa4ll\xc3\xa4 sek\xc3\xa4 Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSis\xc3\xa4llissodan j\xc3\xa4lkeen h\xc3\xa4net siirrettiin armeijan uudelleenj\xc3\xa4rjestelyn yhteydess\xc3\xa4 Kaartin j\xc3\xa4\xc3\xa4k\xc3\xa4ripataljoonan 2. komppaniaan, josta h\xc3\xa4net komennettiin 8. hein\xc3\xa4kuuta 1918 Vaasan asesepp\xc3\xa4kouluun ja m\xc3\xa4\xc3\xa4r\xc3\xa4ttiin 19. joulukuuta 1918 Kuopion asesepp\xc3\xa4koulun johtajaksi. Keski-Suomen rykmenttiin h\xc3\xa4net siirrettiin 1. toukokuuta 1919 ja edelleen 5. helmikuuta 1920 K\xc3\xa4kisalmen l\xc3\xa4\xc3\xa4nin rykmenttiin aseupseeriksi. K\xc3\xa4siaseiden tarkastajan toimistoupseeriksi sotav\xc3\xa4en esikuntaan h\xc3\xa4n sai siirron 20. huhtikuuta 1921.  Suojeluskuntain yliesikunnan taisteluv\xc3\xa4lineosaston p\xc3\xa4\xc3\xa4llik\xc3\xb6ksi h\xc3\xa4net nimitettiin 10. lokakuuta 1923 ja 1. tammikuuta 1926 teknilliseksi tarkastajaksi. Armeijasta h\xc3\xa4n erosi 6. joulukuuta 1927, jonka j\xc3\xa4lkeen h\xc3\xa4n on hoitanut vuosina 1928\xe2\x80\x931930 omistamiaan K\xc3\xa4rs\xc3\xa4m\xc3\xa4en kartanoa ja tiilitehdasta. H\xc3\xa4n on my\xc3\xb6hemmin toiminut liikemiehen\xc3\xa4 sek\xc3\xa4 ulkomailla ett\xc3\xa4 Suomessa. Vuosina 1939\xe2\x80\x931942 h\xc3\xa4n toimi Helsingiss\xc3\xa4 Oy M. Waltosen tekstiililiikkeess\xc3\xa4 myym\xc3\xa4l\xc3\xa4nhoitajana. H\xc3\xa4n toimi Pystykorvakiv\xc3\xa4\xc3\xa4rin kehittelij\xc3\xa4n\xc3\xa4 ja kehitti sen lopulliseen muotoonsa.'